SKRIFTLIG FORESPØRGSEL P-0768/03

af Eryl McNally (PSE) til Kommissionen

(6. marts 2003)

Om: Pinc (vejledende kerneenergiprogram for Fællesskabet)

Kan Kommissionen forklare, hvorfor kravet i Euratom-traktaten om offentliggørelse af vejledende kerneenergiprogrammer er blevet ignoreret i de seneste år? Er Kommissionen enig i, at dette viser Euratom-traktatens anakronistiske karakter og at den derfor burde ophæves og de relevante bestemmelser (som f.eks. om nuklear sikkerhed) indføjes i en ny traktat?

Svar afgivet på Kommissionens vegne af Loyola de Palacio

(7. april 2003)

I artikel 40 i Euratom-traktaten er det fastsat, at Kommissionen regelmæssigt offentliggør programmer af vejledende karakter, især vedrørende målsætning for fremstilling af kerneenergi . Dette krav om regelmæssig offentliggørelse er dog ikke fastsat i EF-traktaten.

Siden traktatens vedtagelse har Kommissionen offentliggjort tre vejledende programmer i 1966(1), 1972(2) og 1985(3), efterfulgt af en ajourføring i 1989(4). Et fjerde vejledende kerneenergiprogram (PINC) blev offentliggjort i 1997(5).

Den 29. november 2000 vedtog Kommissionen grønbogen På vej mod en europæisk strategi for energiforsyningssikkerhed(6). I denne forbindelse blev spørgsmålet om kerneenergiens samt alle de andre energikilders betydning behandlet. Grønbogen og bilagene hertil indeholder alle talmæssige oplysninger om fremstillingen af kerneenergi.

Kommissionen deler ikke det ærede medlems opfattelse af Euratom-traktaten. Det bør erindres, at denne traktat ligger til grund for et betydeligt regelværk, som bl.a. omfatter kontrolmekanismer til opretholdelse af sikkerheden i nukleare anlæg, samt nye initiativer vedrørende nuklear sikkerhed, nedlukningsfonde og forvaltning af radioaktivt affald. Europa-Parlamentet betragter i øvrigt organisationen af kontrollen med ikke-spredning som forbilledlig(7).

For at efterkomme henstillingerne fra Rådet i Laeken i december 2001 vedtog Kommissionen den 6. november 2002 meddelelsen Den nukleare sikkerhed i Den Europæiske Union(8), og efter at have indhentet udtalelser fra ekspertgruppen i henhold til Euratom-traktatens artikel 31 vedtog Kommissionen den 30. januar 2003(9) to direktivforslag om fastsættelse af de grundlæggende forpligtelser og generelle principper vedrørende sikkerheden i nukleare anlæg og om forvaltning af brugt nukleart brændsel og radioaktivt affald. I overensstemmelse med den i Euratom-traktatens artikel 31 fastsatte procedure er direktivforslagene blevet oversendt til Det Europæiske Økonomiske og Sociale Udvalg. Så snart dette udvalg har afgivet udtalelse, hvilket forventes at ville ske i meget nær fremtid, vil teksterne blive officielt oversendt til Rådet og Europa-Parlamentet. Disse to direktivforslag er baseret på en nyskabende strategi og viser, at Euratom-traktaten er relevant.

I betragtning af, at:

- der ikke bygges nye anlæg i øjeblikket, og at de vigtigste analyser i PINC fra 1997 og grønbogen stadigvæk er aktuelle,

- grønbogen har givet anledning til en bred debat, som i vid udstrækning har været centreret om aspekterne vedrørende kernenergi,

- Rådet i meget nær fremtid indleder drøftelserne af kerneenergipakken,

- den kommende udvidelse er fastsat til maj 2004,

finder Kommissionen det ikke hensigtsmæssigt at offentliggøre et nyt vejledende kerneenergiprogram i nær fremtid. Situationen kunne ændre sig og føre til offentliggørelse af et nyt PINC, hvis det bekræftes, at visse medlemsstater har besluttet at opføre nye anlæg eller at udsætte lukningen af anlæg.

(1) EUR 2773 fra marts 1966.

(2) EUR 5011 af 1.7.1972.

(3) EFT C 169 af 8.7.1985.

(4) Industrien for konstruktion og opførelse af kernekraftværker stillet over for gennemførelsen af det indre marked. Ajourføring af det vejledende kerneenergiprogram, vedtaget af Kommissionen i 1984 og offentliggjort i 1985 KOM(89) 347 endelig udg.

(5) KOM(97) 401 endelig udg.

(6) KOM(2000) 769 endelig udg.

(7) Rübig-betænkningen om Kommissionens beretning om Euratoms Kontor for Sikkerhedskontrols virksomhed 1999-2000 (vedtaget af Europa-Parlamentet den 8. juli 2002).

(8) KOM(2002) 605 endelig udg.

(9) KOM(2003) 32 endelig udg.